Arne Melchior

Arne Melchior (født 22. oktober 1924 på Frederiksberg, død 24. september 2016 i København) var en dansk politiker (Centrum-Demokraterne) og minister. Han var medlem af Folketinget fra 4. december 1973 til 8. januar 1975 og igen fra 15. februar 1977 til 20. november 2001, heraf 28. september til 20. november 2001 som løsgænger.

Baggrund 
Arne Melchior var søn af overrabbiner Marcus Melchior og fru Meta, og bror til Werner David Melchior og overrabbiner Bent Melchior. Han gik i Folkeskolen og handelsskole og blev uddannet inden for tekstil, papirvarer og reklame.

Fra 1962 til 1969 var han direktør i Jardex A/S. Melchior fortsatte som direktør, først for S. Seidelin A/S (Okay) (1969-1971) dernæst for A-Pressen i Danmark A/S (1971-1972). Derefter fungerede han med eget konsulentfirma inden for marketing og personaleadministration.

Melchior døde 24. september 2016 i en alder af 91 år af en sprængning af hovedpulsåren i hjertet.

Politisk karriere 
 Medlem af Socialdemokratiets erhvervspolitiske udvalg (1967-73).
 Medstifter af Centrum-Demokraterne (1973).
 Gruppeformand (1973-75, 1980-82 og 1987-93). Politisk ordfører (1979-81 og 1986-88). Formand for Folketingets Kulturudvalg (1973-75), for Folketingets Udenrigsudvalg 1982, for Folketingets Forsvarsudvalg (1986-90). Medlem af Nordisk Råd (1981-82 og 1986-87). Delegeret ved FN's generalforsamling 5 gange. Medlem af Folketingets Finansudvalg (1986-88 og 1994). Formand for Folketingets Trafikudvalg fra 1994.
 Afløste i 1994 Erhard Jakobsen som medlem af Europa-Parlamentet. Medlemskabet varede dog kun i få måneder, nemlig fra 1. marts til 18. juli 1994. Melchior tilsluttede sig Det Europæiske Folkepartis Gruppe (Den Kristelig-Demokratiske Gruppe).
 Medlem af Det Udenrigspolitiske Nævn (1990-93 og 1994-2001).

Han blev tvunget ud af nævnet da han offentligt forsvarer Israels brug af "moderat fysisk pres" (tortur). Han valgte helt at forlade CD's folketingsgruppe, og blive løsgænger. Balladen i partiet var medvirkende til at partiet helt røg ud af Folketinget ved valget i november 2001, noget som partiet aldrig kom sig over. Det nedlagdes pr. 1. februar 2008.

Ministerhverv 
 Trafikminister i Regeringen Poul Schlüter I fra 10. september 1982 til 14. august 1986
 Minister for kommunikation og turisme i Regeringen Poul Nyrup Rasmussen I fra 25. januar 1993 til 28. januar 1994

Tillidshverv 
Melchior var medlem af bestyrelsen for Dansk Herremoderåd (1963-68). Han var præsident for Vesterbro Rotary-Klub (1973-74). Melchior var medlem af delegeretforsamlingen for Mosaisk Trossamfund (1959-79) og formand for Dansk Zionistforbund (1975-79). Han var medlem af repræsentantskabet for Københavns Lufthavn (1986-90), DDL's repræsentantskab (1986-97), Jernbanerådet, og Færdselssikkerhedskommissionen. Melchior var formand for Turismens Fællesråd (1987-93) og medlem af Danmarks Turistråds styrelse (1988-93). Han modtog Niels Ebbesen Medaljen. Melchior var medlem af bestyrelsen for Dansk-Israelsk Selskab af 1998.

Bibliografi 
 Danmark under ockupationen (Sverige) – 1975.
Medforfatter af:
 Noget om herretøj – 1963
 De danske textilerhverv – 1965
 Palæstina/Israel – 1978
 There is something wonderful in the State of Denmark (USA) – 1987 (italiensk udgave 1992)

Noter

Kilder 
 HVEM-HVAD-HVOR 1984, Politikens Forlag, København 1983,

Eksterne henvisninger 
 
 Gammelt portrætfoto

Tidligere folketingsmedlemmer fra CD
Tidligere løsgængere i Folketinget
Transportministre fra Danmark
Folketingsmedlemmer i 1970'erne
Folketingsmedlemmer i 1980'erne
Folketingsmedlemmer i 1990'erne
Folketingsmedlemmer i 2000'erne
Medlemmer af Europa-Parlamentet fra Danmark 1989-1994
Arne
Kommandører af Dannebrog
Jøder fra Danmark
Faglitterære forfattere fra Danmark
Debattører fra Danmark
Tidligere løsgængere i Folketinget
Dansksprogede forfattere fra Danmark
Personer i Kraks Blå Bog (afdøde)
Danske ministre fra Centrum-Demokraterne